b'\n_START_ARTICLE_\nYlioppilaiden terveydenhoitos\xc3\xa4\xc3\xa4ti\xc3\xb6\n_START_SECTION_\nYlioppilaiden terveydenhoidon aloittaminen\n_START_PARAGRAPH_\n1930-luvulla Suomen terveydenhuollon taso oli muuhun Eurooppaan verrattaessa j\xc3\xa4lkeenj\xc3\xa4\xc3\xa4nytt\xc3\xa4. Ylioppilaiden keuhkotarkastukset laitettiin vireille Severi Salosen ja G\xc3\xb6ta Tingvaldin toimesta Helsingin yliopiston osakuntien kannattaessa aloitetta yksimielisesti. Keuhkotarkastukset aloitettiin 29. tammikuuta 1932 H\xc3\xa4m\xc3\xa4l\xc3\xa4isten talolla. Vuonna 1938 Suomen ylioppilaskuntien liitto asetti terveydenhuoltokomitean laatimaan ehdotusta opiskelijoiden terveyden- ja sairaanhoidon j\xc3\xa4rjest\xc3\xa4miseksi. Mietinn\xc3\xb6n valmistuessa vuonna 1941 ehdotettiin, ett\xc3\xa4 Helsingin korkeakoulut ja ylioppilaskunnat perustaisivat oman terveydenhuoltotoimiston. Toteuttaminen keskeytyi kuitenkin jatkosodan vuoksi._NEWLINE_Sodan j\xc3\xa4lkeen SYL asetti uuden terveydenhuolto komitean suunnittelemaan toteuttamista aiempien ehdotusten pohjalta. Ensimm\xc3\xa4inen terveydenhoitotoimisto perustettiin Helsingiss\xc3\xa4 Kivel\xc3\xa4n sairaalaan. Vuonna 1948 toiminta Domus Academica laajentui sairastupahoitoon ja vastaavaan aikaan Turun l\xc3\xa4\xc3\xa4ninsairaalan poliklinikalla aloitettiin opiskelijoiden sairasvastaanotot.\n_START_SECTION_\nYlioppilaiden terveydenhoitos\xc3\xa4\xc3\xa4ti\xc3\xb6n perustaminen\n_START_PARAGRAPH_\nYlioppilaiden terveydenhoitos\xc3\xa4\xc3\xa4ti\xc3\xb6 syntyi, kun Helsingiss\xc3\xa4 toiminut terveydenhoitos\xc3\xa4\xc3\xa4ti\xc3\xb6 laajentui SYL:n toimesta valtakunnalliseksi. S\xc3\xa4\xc3\xa4dekirja YTHS:lle allekirjoitettiin 13. helmikuuta 1954. YTHS:n toiminnan rahoitus laajentui vuonna 1966, kun Kansanel\xc3\xa4kelaitos alkoi rahoittamaan toimintaa sairasvakuutusrahoista. Rahoituspohja on sittemmin laajentunut vuonna 1988, kun korkeakoulukaupungit tulivat mukaan toiminnan rahoitukseen ja terveydenhoitoasemien johtokuntiin.\n_START_SECTION_\nValtuuskunta\n_START_PARAGRAPH_\nS\xc3\xa4\xc3\xa4ti\xc3\xb6n valtuuskuntaan kuuluu 24\xe2\x80\x9330 j\xc3\xa4sent\xc3\xa4. Opetus- ja kulttuuriministeri\xc3\xb6, Terveyden ja hyvinvoinnin laitos, Kela, Suomen Kuntaliitto ja YTHS:n henkil\xc3\xb6st\xc3\xb6 voivat nimet\xc3\xa4 valtuuskuntaan jokainen yhden j\xc3\xa4senen. SYL voi nimet\xc3\xa4 18 j\xc3\xa4sent\xc3\xa4.\n_START_SECTION_\nHallitus\n_START_PARAGRAPH_\nYTHS:n hallitukseen kuuluu 6\xe2\x80\x9312 valtuuskunnan valitsemaa j\xc3\xa4sent\xc3\xa4. Hallituspaikat on jyvitetty siten, ett\xc3\xa4 Kela, Kuntaliitto ja YTHS:n henkil\xc3\xb6st\xc3\xb6 voivat nimitt\xc3\xa4\xc3\xa4 yhden j\xc3\xa4senen ja SYL kolme j\xc3\xa4sent\xc3\xa4. N\xc3\xa4iden lis\xc3\xa4ksi valtuuskunta voi nimitt\xc3\xa4\xc3\xa4 6 lis\xc3\xa4j\xc3\xa4sent\xc3\xa4.\n_START_SECTION_\nRahoitus\n_START_PARAGRAPH_\nYTHS:n toiminnan rahoituksesta 63\xc2\xa0% j\xc3\xa4rjestyy Kelan maksamalla korvauksella, 23\xc2\xa0% opiskelijoiden maksamilla terveydenhoito- ja k\xc3\xa4yntimaksuilla ja 14\xc2\xa0% yliopistokaupunkien maksamilla yleisavustuksilla. Opiskelijat maksavat terveydenhoitomaksun osana ylioppilaskunnan vuosittaista j\xc3\xa4senmaksua.'